STAR วิ่งชนซิลลิ่ง เด้งรับทุนใหม่ “TFEH” ลุยธุรกิจโรงไฟฟ้าเต็มสูบ
STAR วิ่งชนซิลลิ่ง เด้งรับทุนใหม่ “TFEH” ลุยธุรกิจโรงไฟฟ้าเต็มสูบ ล่าสุด เวลา 10.07 น. อยู่ที่ระดับ 7.05 บาท บวก 1.60 บาท หรือ 29.36% สูงสุด 7.05 บาท ต่ำสุด 7.05 บาท โดยราคา Ceiling อยู่ที่ 7.05 บาท มูลค่าซื้อขาย 7.86 ล้านบาท
12 ก.ค. 2559

ผู้สื่อข่าวรายงานว่าราคาหุ้นบริษัท สตาร์ ซานิทารีแวร์ จำกัด (มหาชน) หรือ STAR ณ เวลา 10.07 น. อยู่ที่ระดับ 7.05 บาท บวก 1.60 บาท หรือ 29.36% สูงสุด 7.05 บาท ต่ำสุด 7.05 บาท โดยราคา Ceiling อยู่ที่ 7.05 บาท ด้วยมูลค่าซื้อขาย 7.86 ล้านบาท ขณะที่ดัชนีตลาดหุ้นไทยโดยรวมบวก 0.38%

โดยราคา STAR ปรับตัวขึ้นแรงหลังบริษัทแจ้งตลาดฯ เช้านี้ว่าบริษัทเตรียมออกหุ้นเพิ่มทุนใหม่ 1.75 พันล้านหุ้น เสนอขายหุ้นละ 1.30 บาท ให้กับกลุ่มผู้ถือหุ้นของบริษัท ไทย ฟิวเจอร์ เอ็นเนอร์ยี โฮลดิ้ง จำกัด (TFEH) เพื่อใช้ชำระค่าหุ้นที่บริษัทจะเข้าซื้อกิจการทั้ง 100% ใน TFEH ซึ่งเป็นผู้ผลิตไฟฟ้าจากพลังงานแสงอาทิตย์ ด้วยมูลค่า 2.28 พันล้านบาท โดยภายหลังการเพิ่มทุนครั้งนี้ส่งผลให้ผู้ถือหุ้นของ TFEH เข้ามาถือหุ้นในบริษัทสัดส่วน 91.18% ซึ่งมีหน้าที่ต้องทำคำเสนอซื้อหุ้นทั้งหมด (เทนเดอร์ออฟเฟอร์) ต่อไป 
ทั้งนี้เนื่องจากเป็นกรณีที่เป็นการได้มาโดยการแลกเปลี่ยนกับหุ้นของบริษัทอื่น ดังนั้น เกณฑ์การกำหนดราคาการทำ MTO จะประเมินโดยที่ปรึกษาทางการเงิน อย่างไรก็ตามราคา MTO จะไม่ต่ำกว่า 1.30 บาท/หุ้น ซึ่งคาดว่าการทำ MTO จะเกิดในช่วงที่ผู้ถือหุ้นของ TFEH ได้รับการจัดสรรหุ้นเพิ่มทุนตามที่กำหนดถูกต้องครบถ้วน และบริษัทได้ดำเนินการจดทะเบียนเพิ่มทุนชำระแล้วสำหรับหุ้นเพิ่มทุนที่จัดสรรให้แก่ผู้ถือหุ้นของ TFEH แล้วเสร็จ